**Ministru kabineta noteikumu projekta “Grozījumi Ministru kabineta noteikumos Nr.761 “Noteikumi par civilstāvokļa aktu reģistriem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2015.gada 8.oktobra likums “Grozījumi Dzīvesvietas deklarēšanas likumā”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 8.oktobra likumā “Grozījumi Dzīvesvietas deklarēšanas likumā” paredzēts, ka adrese, kura norādīta dzimšanas reģistra ierakstā, reģistrējot bērna dzimšanu, uzskatāma par deklarēto dzīvesvietu, ja vienlaikus ar dzimšanas reģistrācijas faktu ir noteikts bērna tiesiskais statuss (regulējums stāsies spēkā 2016.gada 1.jūlijā). Ievērojot minēto, ir precizēts Ministru kabineta noteikumu Nr.761 “Noteikumi par civilstāvokļa aktu reģistriem” (turpmāk – Noteikumi) 75.punkts un 16.pielikums, paredzot, ka regulējums stāsies spēkā 2016.gada 1.jūlijā.  Tāpat Noteikumi tiek precizēti, ņemot vērā Tieslietu ministrijas Dzimtsarakstu departamenta sniegto informāciju, par nepieciešamību veikt redakcionālus labojumus, lai precizētu un uzlabotu normatīvā regulējuma izpratni, tai skaitā ir nepieciešams veikt atsevišķus grozījumus, jo praksē konstatēts, ka:  - ne Civilstāvokļa aktu reģistrācijas likumā, ne Noteikumos nav skaidri noteikts, ka aktuālās ziņas par personas kodu, tautību un pilsonību visos gadījumos, neatkarīgi no tā, vai tā ir aktuālā civilstāvokļa aktu reģistrēšana vai vēsturiskā reģistra ieraksta iekļaušana, tiek pārņemtas no Iedzīvotāju reģistra, līdz ar to ir nepieciešams precizēt Noteikumu 9.punktu;  - Noteikumu 87. punktā ietvertā prasība - reģistra ieraksta ailē norādīt juridiskas personas, kas par miršanas faktu paziņojusi rakstiski, paziņojuma numuru un datumu – praksē netiek piemērota, līdz ar to lietderības apstākļu dēļ, tā būtu jāsvītro;  - reģistrējot bērna dzimšanas faktu, bērna tautību reģistra ierakstā norāda atbilstoši radinieka tautībai tiešā augšupējā līnijā divu paaudžu robežās. Ja bērna dzimšanas reģistrā tiek svītrotas ziņas par vienu no vecākiem, vai, ja reģistrs tiek papildināts ar ziņām par vienu no vecākiem, Noteikumu regulējums neparedz vienlaicīgi iespēju mainīt bērnam tautību. Līdz ar to rodas situācijas, kad bērna tautība atšķiras no viena vecāka (ja bērnam ir tikai māte vai tēvs), abu vecāku vai radinieku tautības. Vienīgā iespēja šādos gadījumos mainīt bērnam tautību ir no 15 gadiem, pamatojoties uz Vārda, uzvārda un tautības ieraksta maiņas likuma pamata. Atbilstoši minētajam, kā arī tam, ka bērnam ir tiesības iegūt radinieka (tēva, mātes, vectēva vai vecmāmuļas) tautību, Noteikumi jāpapildina ar normatīvo regulējumu, kas ļautu bērnam mainīt tautības ierakstu, ja bērna dzimšanas reģistrā tiek svītrotas ziņas par vienu no vecākiem, vai, ja reģistrs tiek papildināts ar ziņām par vienu no vecākiem. Līdz ar to Noteikumi ir jāpapildina ar 134.12.apakšpunktu;  - Noteikumu X. nodaļā vārds “anulējamā” aizstājams ar vārdiem “atjaunotajā vai atkārtoti izdarītajā”, jo anulēt var tikai atjaunoto vai atkārtoti izdarīto reģistra ierakstu. Normatīvajā regulējumā netiek paredzēta iespēja anulēt pirmierakstu gadījumos, kad pirmreizējais reģistrs var būt nepilnīgs un kad atjaunotā vai atkārtoti sastādītā civilstāvokļa aktu reģistra ieraksta anulēšana nav pieļaujama juridisko seku dēļ, kuras izrietētu no šādas darbības. Aizstājot vārdu “anulējamā” ar vārdiem “atjaunotajā vai atkārtoti izdarītajā” tiktu novērsta normatīvā regulējuma nepilnība; - Noteikumu 14.pielikumā noteikta paternitātes atzīšanas iesnieguma veidlapa. Veidlapu aizpilda arī gadījumos, ja paternitāti atzīst pēc bērna dzimšanas fakta reģistrācijas. Nereti vecāki norāda bērnam jaunu vārdu, jo iesnieguma veidlapā šāda aile ir iestrādāta, kaut arī normatīvais regulējums neparedz veikt papildinājumus par bērna vārdu, atzīstot paternitāti pēc bērna dzimšanas fakta reģistrēšanas. Atbilstoši minētajam, Noteikumi jāpapildina ar 141.pielikumu, paredzot paternitātes atzīšanas iesnieguma veidlapu pēc bērna dzimšanas fakta reģistrācijas, tajā nosakot, ar kādām ziņām bērna dzimšanas reģistra ierakstu var papildināt (ar ziņām par bērna tēvu un, ja vecāki vēlas, ar ziņām par jauno bērna uzvārdu un tautību). |
| 3. | Projekta izstrādē iesaistītās institūcijas | Pilsonības un migrācijas lietu pārvalde, Tieslietu ministrijas Dzimtsarakstu departaments. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Aptuvenais mērķgrupas skaitliskais lielums, attiecībā uz vienlaicīgu jaundzimuša bērna dzimšanas fakta reģistrēšanu, nosakot tiesisko statusu, un viņa dzīvesvietas adreses deklarēšanu – 21 932 (2015.gadā reģistrētie bērni). |
| 2. | Tiesiskā regulējuma ietekme uz tautsaimniecību un administratīvo slogu | Tiek būtiski mazināts administratīvais slogs sabiedrības mērķgrupai, jo bērna vecākiem pēc bērna dzimšanas nebūs nepieciešams apmeklēt divas dažādas pašvaldības iestādes, lai reģistrētu bērna dzimšanu un pēc tam deklarētu viņa dzīvesvietu. Tādējādi sabiedrībai tiek nodrošināta draudzīga valsts pārvalde. |
| 3. | Administratīvo izmaksu monetārs novērtējums | Projektā ietvertā regulējuma - attiecībā uz vienlaicīgu jaundzimuša bērna dzimšanas fakta reģistrēšanu, nosakot tiesisko statusu, un viņa dzīvesvietas adreses deklarēšanu – administratīvo izmaksu aprēķini sniegti 2015.gada 8.oktobra likuma “Grozījumi Dzīvesvietas deklarēšanas likumā” anotācijā. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publikācijas mājaslapā. |
| 2. | Sabiedrības līdzdalība projekta izstrādē | Projekts pirms izsludināšanas publicēts Iekšlietu ministrijas, Tieslietu ministrijas un Pilsonības un migrācijas lietu pārvaldes mājaslapā. |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, Tieslietu ministrija un pašvaldību dzimtsarakstu iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. |
| 3. | Cita informācija | Nav |

Anotācijas III, IV, V sadaļa - Projekts šo jomu neskar.

Iekšlietu ministrs R.Kozlovskis

Vīza: valsts sekretāre I. Pētersone-Godmane

29.01.2016. 10:46

842

Stone, 67219425

kristine.stone@pmlp.gov.lv